รายงานของคณะกรรมการตรวจสอบ

ประจำปี พ.ศ. 2549

  คณะกรรมการบริษัท เชียงใหม่ธุรกิจการแพทย์ จำกัด (มหาชน)
  ได้แต่งตั้งคณะกรรมการตรวจสอบ ซึ่ง ณ วันที่

31 ธันวาคม 2549 ประกอบด้วยคณะกรรมการอิสระจำนวน 3 ท่าน ดังต่อไปนี้

1. นายธีระพันธ์ เพ็ชร์สุวรรณ์ เป็น ประธานคณะกรรมการตรวจสอบ

2. นายแพทย์ภาณุทัต เตชะเสน เป็น กรรมการตรวจสอบ

3. นายรัตนพงศ์ ฤกษ์เกษม เป็น กรรมการตรวจสอบทำหน้าที่เลขานุการ

คณะกรรมการตรวจสอบได้ปฏิบัติงานตามขอบเขตหน้าที่และความรับผิดชอบที่สำคัญได้แก่

-   สอบทานให้บริษัทฯ มีการรายงานทางการเงินอย่างถูกต้องและเชื่อถือได้

-   สอบทานการทำรายการระหว่างบริษัทฯ กับบุคคลที่เกี่ยวโยงกัน
    หรือที่อาจมีความขัดแย้งทางผลประโยชน์อย่างถูกต้องและครบถ้วน

-   สอบทานให้บริษัทฯ มีระบบการควบคุมภายในและการตรวจสอบภายในที่เหมาะสม
    และมีประสิทธิภาพ

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
    ข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    หรือกฎหมายที่เกี่ยวข้องกับธุรกิจ

-   พิจารณาคัดเลือกผู้สอบบัญชีและกำหนดค่าตอบแทน

-   ปฏิบัติหน้าที่อื่นตามที่ได้รับมอบหมายจากคณะกรรมการบริษัทฯ

  ในระหว่างปี 2549 คณะกรรมการตรวจสอบได้มีการประชุมรวมทั้งสิ้น 7 ครั้ง
  เพื่อพิจารณาประเด็นที่เป็นสาระสำคัญ

ด้วยความเป็นอิสระ ทั้งยังได้ร่วมประชุมกับผู้สอบบัญชี ผู้ตรวจสอบภายใน
และรวมทั้งเชิญผู้บริหารที่เกี่ยวข้องเข้าร่วมประชุมด้วย เพื่อให้ข้อมูลและชี้แจงเพิ่มเติมตามควร
ซึ่งสรุปได้ดังนี้

1.  ได้สอบทานงบการเงินทั้งรายไตรมาส งบการเงินประจำปี 2549 ของบริษัทฯ
    เพื่อให้มั่นใจว่ารายงานทางการเงินของบริษัทฯ
    ได้จัดทำขึ้นอย่างถูกต้องตามที่ควรในสาระสำคัญ
    และมีการเปิดเผยข้อมูลสารสนเทศที่สำคัญของบริษัทฯ อย่างเพียงพอ
    และเป็นไปตามมาตรฐานการบัญชีที่รับรองโดยทั่วไป

2.  ได้สอบทานการเปิดเผยรายงานระหว่างกัน ระหว่างบริษัทฯ
    กับกรรมการผู้บริหารที่อาจมีความขัดแย้งทางผลประโยชน์
    รวมทั้งสอบทานรายการที่เกี่ยวโยงกัน
    เพื่อให้มั่นใจว่าบริษัทได้ดำเนินการตามเงื่อนไขทางธุรกิจปกติ
    และตามหลักเกณฑ์ที่ตลาดหลักทรัพย์แห่งประเทศไทยกำหนด

3.  ได้สอบทานระบบการควบคุมภายในให้รัดกุม
    ให้ความเห็นชอบแผนการตรวจสอบและรับทราบผลการตรวจสอบตลอดจนการติดตามและปรับปรุงแก้ไขผลของการตรวจสอบ
    เพื่อมุ่งเน้นการปฏิบัติงานตรวจสอบภายในให้เป็นไปตามมาตรฐานสากล
    และให้เพียงพอในจุดที่จำเป็น โดยได้รายงานผลการตรวจสอบภายในต่อคณะกรรมการบริษัทฯ
    เป็นประจำ

4.  ได้สอบทานให้บริษัทปฏิบัติตามกฎหมาย กฎระเบียบข้อบังคับ และข้อกำหนดที่เกี่ยวข้อง

5.  พิจารณาคัดเลือกผู้สอบบัญชี
    และกำหนดค่าตอบแทนที่เหมาะสมเพื่อนำเสนอต่อคณะกรรมการบริษัทฯ

  โดยสรุปคณะกรรมการตรวจสอบพิจารณาแล้ว มีความเห็นสอดคล้องกับผู้สอบบัญชีว่า
  งบการเงินของบริษัทฯ ถูกต้อง

ตามที่ควรในสาระสำคัญตามมาตรฐานการบัญชีที่รับรองโดยทั่วไป มีการเปิดเผยข้อมูลอย่างเพียงพอ
มีระบบควบคุมภายในที่เหมาะสม และไม่พบข้อบกพร่องที่เป็นสาระสำคัญในเรื่องการปฏิบัติตามกฎ
ระเบียบ และข้อกำหนดที่เกี่ยวข้อง

คณะกรรมการตรวจสอบได้สอบทาน และประเมินผลการปฏิบัติงานด้วยตนเอง
ตามกฎบัตรของคณะกรรมการตรวจสอบที่ได้รับมอบหมายจากคณะกรรมการบริษัทฯ
ตามแนวทางปฏิบัติที่ดีของตลาดหลักทรัพย์แห่งประเทศไทย
ซึ่งคณะกรรมการตรวจสอบพอใจในผลการปฏิบัติงานในปี 2549
โดยมีการปฏิบัติตามแนวทางที่กำหนดไว้อย่างครบถ้วน

อนึ่ง คณะกรรมการตรวจสอบได้เสนอต่อคณะกรรมการบริษัทฯ
เพื่อขออนุมัติต่อที่ประชุมผู้ถือหุ้นให้แต่งตั้ง นายสมชาย คุรุจิตโกศล ผู้สอบบัญชีรับอนุญาตเลขที่ 3277
หรือ นายอำพล จำนงค์วัฒน์ ผู้สอบบัญชีรับอนุญาตเลขที่ 4663 หรือ นางสาววรรญา พุทธเสถียร
ผู้สอบบัญชีรับอนุญาตเลขที่ 4387 แห่งบริษัท เอส.เค. แอคเคาน์แต้นท์ เซอร์วิสเซส จำกัด
เป็นผู้สอบบัญชีของบริษัทฯ ประจำปี 2550

  (นายธีระพันธ์ เพ็ชร์สุวรรณ์)

  ประธานคณะกรรมการตรวจสอบ

  บริษัท เชียงใหม่ธุรกิจการแพทย์ จำกัด (มหาชน)

  31 ธันวาคม 2549